
הכנסת התשע-עשרה
נוסח לא מתוקן

מושב שלישי
<פרוטוקול מס' 407>
מישיבת ועדת הכלכלה
יום חמישי, י"ב בכסלו התשע"ה (04 בדצמבר 2014), שעה 11:00
<סדר היום:>
בקשה לדיון מחדש מאת חבר הכנסת מאיר שטרית ודיון מחדש בהגדרה "המדינה ומוסדותיה" והוספת סעיף תחילה. 
הצעת חוק הדואר (תיקון מס' 12) (רישום פרטי שולח על גבי דבר דואר רשום וציונם בהודעה), התשע"ד-2014 (מ/881) (הצעות חוק ממוזגות)
נכחו:

<חברי הוועדה:> 
מאיר שטרית – מ"מ היו"ר
<מוזמנים:> 
	ברוריה מנדלסון
	–
	עו"ד, לשכה משפטית, משרד התקשורת

	אלידור בליטנר
	–
	משרד המשפטים

	הרצל בר-מג
	–
	מ"מ מנכ"ל חברת דואר ישראל

	פרלי שר
	–
	עו"ד, חברת דואר ישראל


<ייעוץ משפטי:>
אתי בנדלר
אביטל סומפולינסקי
<מנהל/ת הוועדה:>
לאה ורון
<רישום פרלמנטרי:>
ירון קוונשטוק
בקשה לדיון מחדש מאת חבר הכנסת מאיר שטרית ודיון מחדש בהגדרה "המדינה ומוסדותיה" והוספת סעיף תחילה.
הצעת חוק הדואר (תיקון מס' 12) (רישום פרטי שולח על גבי דבר דואר רשום וציונם בהודעה), התשע"ד-2014 (מ/881) (הצעות חוק ממוזגות)

<היו"ר מאיר שטרית:>
אני פותח את הישיבה, ומציע ישר לגשת לנושא. דנים בעצם בשני תיקונים בתקנות – לא, זה חוק.
<לאה ורון:>
זה חוק. הצעת חוק הדואר (תיקון מס' 12).
<היו"ר מאיר שטרית:>
זה הצעת חוק הדואר (תיקון מס' 12) (רישום פרטי שולח על גבי דבר דואר רשום וציונם בהודעה), התשע"ד-2014 (מ/881), הצעות חוק ממוזגות.
עכשיו, מה שעלה במשך הדיון, אנחנו בעצם בגלל זה מעמידים בקשה לדיון מחדש בשתי נקודות. נקודה אחת זה הדיון מחדש בהגדרה מה זה "המדינה ומוסדותיה" – מי המוסדות שאמורים להיות פטורים מציון שם השולח, כי זה בעצם הרעיון של החוק, שאמרו: מוסדות מסוימים יהיו פטורים, כמו מוסדות המדינה, ומה שקבעו בחוק, קבעו בעצם – איפה הניסוח של החוק? יש את זה בפנינו? תראי לי רגע את הניסוח של החוק, מה זה "המדינה ומוסדותיה" שמוסכם? אוקיי. אז כתוב: המדינה ומוסדותיה - - -
<אתי בנדלר:>
לא לא, אני צריכה את הנוסח שאושר בוועדה. זה מה שאושר בוועדה, אדוני. 
<היו"ר מאיר שטרית:>
"המדינה ומוסדותיה", כתוב: הממשלה ומשרדי הממשלה, לרבות יחידותיהן ויחידות הסמך שלהם ותאגיד שהוקם לפי דין. אני רוצה כאן לדעת מה עמדת הדואר בעניין.
<הרצל בר-מג:>
אני אומר.

<לאה ורון:>
רגע, אדוני קודם כול מצביע על הפתיחה של הבקשה לדיון מחדש.

<היו"ר מאיר שטרית:>
בוודאי.

<לאה ורון:>
אדוני מאשר את הדיון מחדש.

<היו"ר מאיר שטרית:>
אני מאשר את הדיון מחדש, איזו שאלה. פה אחד.

הצבעה

בעד הבקשה של פתיחת הדיון מחדש – פה אחד
הבקשה אושרה. 
<לאה ורון:>
הבקשה אושרה.
<היו"ר מאיר שטרית:>
רק תציג את עצמך לפרוטוקול, שנדע מי מדבר.

<הרצל בר-מג:>
שמי הרצל בר-מג, אני ממלא מקומו של מנכ"ל דואר ישראל.
<היו"ר מאיר שטרית:>
נעים מאוד, ובהצלחה. אתה נכנס לעונה חדשה בדואר.

<הרצל בר-מג:>
כך: הסיבה שבעטיה המדינה רוצה שלא יצוין שם השולח מטעמה, זה החשש שכאשר יצוין שם השולח הנמענים יימנעו מלבוא לקחת את דברי הדואר. כאשר מוציאים מכלל זה את הרשויות המקומיות, בעצם אומרים: לא כל כך אכפת לנו שכאשר הרשויות המקומיות שולחות דואר, לא יבואו לקחת את הדואר. וזה כדאי שנבין.
ולכן אני חושב שזה לא דבר נכון לעשות. אני חושב שמילוי תפקידן של הרשויות המקומיות חשוב כמו מילוי תפקידה של המדינה. הרשויות המקומיות זה השלטון המקומי, אין שום הבדל בין השלטון המקומי לשלטון המרכזי.
<היו"ר מאיר שטרית:>
רשויות מקומיות בכלל לא מופיעות פה.

<ברוריה מנדלסון:>
נכון, הוא מבקש להוסיף אותן.

<היו"ר מאיר שטרית:>
אה, אתם רוצים להוסיף?

<אתי בנדלר:>
הוא רוצה לפטור גם אותן מהצורך לציין שהם השולחים.
<הרצל בר-מג:>
או כולם או אף אחד.
<אתי בנדלר:>
שאם עיריית ירושלים שולחת לי דואר רשום, יהיה כתוב מדינת ישראל. 

<היו"ר מאיר שטרית:>
אבל היום מציינים את שמות העיריות. היום כולם מציינים.

<הרצל בר-מג:>
היום כולם פטורים מלציין.
<היו"ר מאיר שטרית:>
אבל הם מציינים, העיריות.

<הרצל בר-מג:>
מציינים עירייה - - -
<היו"ר מאיר שטרית:>
הלא העירייה מציינת את שמה. נגיד הוא מקבל דואר רשום מעיריית תל-אביב, קנס חניה, כתוב: עיריית תל-אביב.

<ברוריה מנדלסון:>
לא על הפתק, רק על המכתב של העירייה.
<אתי בנדלר:>
לא על ההודעה שאתה מקבל.
<הרצל בר-מג:>
הרי כל הצעת החוק הזאת מחדשת בכך שכאשר משאירים לנמען הודעה כותבים לו ממי הוא קיבל את המכתב הרשום. היום לא מציינים את זה בשום הודעה, ממחר יתחילו לציין. פטרו מכלל זה את המדינה, אמרו: במקום לציין שזה רשות האכיפה והגבייה ירשמו: מדינת ישראל. לא פוטרים את הרשויות המקומיות.
<היו"ר מאיר שטרית:>
למה צריך לפטור את הרשויות המקומיות?

<הרצל בר-מג:>
אני טוען שאו פוטרים את כולם או אף אחד.

<היו"ר מאיר שטרית:>
לא, אבל זה לא המדינה, רשויות מקומיות.

<הרצל בר-מג:>
מה ההבדל? הרי החשש הוא אותו חשש.
<אתי בנדלר:>
אני חייבת לומר כאן משהו.
<היו"ר מאיר שטרית:>
עובדי רשויות מקומיות הם לא עובדי מדינה. הם עובדי רשויות מקומיות, זה סקטור נפרד לחלוטין.
<הרצל בר-מג:>
אבל המניע, התוכנית של העניין, כדי שהאזרח לא יימנע מלקחת את דבר הדואר.
<היו"ר מאיר שטרית:>
הרי מה יקרה אם הוא יימנע מלקחת את דבר הדואר? הוא לא ייקח, הרשות המקומית מחר תשלח לו עורך-דין עם התראה ועם תוספת ריבית וגבייה ועיקולים.
<הרצל בר-מג:>
זה נכון אותו דבר לרשות האכיפה והגבייה. אז מה ההבדל?
<היו"ר מאיר שטרית:>
אגב, מבחינתי, אני מוכן לבטל את הכול, שכולם יהיו חייבים לדווח.
<הרצל בר-מג:>
אז שכולם. אבל שיהיה דין אחד לכולם.
<אתי בנדלר:>
אני רוצה לומר משהו, אדוני. חברת דואר ישראל, האינטרס שלה הוא שלא יהיה צורך בכלל לרשום את שם השולח, כי זה מטיל עליה מעמסה. חברת דואר ישראל התנגדה בכלל להצעת החוק הזאת, וראוי שהדברים ייאמרו.
<הרצל בר-מג:>
אבל לא בגלל הטלת המעמסה.

<אתי בנדלר:>
מסיבות שונות. חברת דואר ישראל התנגדה להצעת החוק, אני מזכירה שיש כאן שלוש הצעות חוק: הצעת חוק ממשלתית ושתי הצעות חוק פרטיות.

<היו"ר מאיר שטרית:>
למה הדואר התנגדו? 

<אתי בנדלר:>
הם אומרים שלא בגלל שזה מטיל עליהם מעמסה, אז שהם יפרטו למה. לכן, כשהם מציעים כרגע להוסיף עוד גופים שיהיו פטורים מציון שם השולח על גבי ההודעה, זה בא מהמקום של התנגדות בכלל להצעת החוק. 
אין לנו נתונים בפנינו, איזה חלק מתוך דברי דואר רשום של רשויות מקומיות בכלל מתייחס דווקא לקנסות ולא לנושאים אחרים, למשל למעונות ילדים שמופעלים על-ידי רשויות מקומיות או כל מיני נושאים אחרים. זאת אומרת, ההנחה שמה שנשלח על-ידי הרשות המקומית זה דווקא חובות שאנשים לא יבואו לקחת בשל כך את דבר הדואר, אני חושבת שהיא הנחה שלא מבוססת כרגע על נתונים. ולכן אני לא הייתי מציעה להרחיב את זה.
<היו"ר מאיר שטרית:>
למה הדואר התנגד לחוק?
<הרצל בר-מג:>
אומר למה הדואר התנגד. חתמנו לאחרונה הסכם עם העובדים במסגרת הסכם ההבראה, שהם מתחייבים מהשנה הבאה, מהפעלת התוכנית, לחלק 90% מהרשומים בבית הנמען.
<היו"ר מאיר שטרית:>
אגב, מה ההיגיון בזה?

<הרצל בר-מג:>
בחלוקה לבית הנמען?
<היו"ר מאיר שטרית:>
למה לטרטר את אנשי הדואר? למה אי-אפשר לשים בתיבות הדואר של אנשים? היום ברוב המקומות הקימו תיבות דואר, כל אחד ניגש לדואר, חינם מקבל תיבת דואר.

<הרצל בר-מג:>
אני מדבר רק על מכתב רשום.

<היו"ר מאיר שטרית:>
גם מכתב רשום.

<הרצל בר-מג:>
מכתב רשום צריך להחתים את הנמען. ולכן אנחנו רוצים למסור את זה בבית ולא לטרטר את הנמען לסניף, משום שזאת הסיבה העיקרית שהסניפים שלנו עמוסים.
<היו"ר מאיר שטרית:>
אבל זה יהיה טרטור יותר גדול. אסביר לך למה. נגיד, אני הנמען – אגב, שעבר את התהליך הזה בדואר, לאחרונה זה באמת נורא ואיום שבשביל לקבל דואר רשום אתה צריך לחכות שעה.
<הרצל בר-מג:>
לכן אני רוצה למסור לך את זה בבית, בשעות שאתה נמצא בבית.
<היו"ר מאיר שטרית:>
חכה. רגע, אני מספר לך כקליינט שלך. אני עכשיו בדואר, אני מקבל מכתב רשום. הדוור צריך להביא לי את זה הביתה. אני לא בבית. איך הוא יביא לי את זה הביתה? אני לא בבית, אף אחד לא בבית. הוא יבוא חמש פעמים עד שימצא אותי בבית?
<הרצל בר-מג:>
אתה יודע למה אתה לא בבית? כי הדוור מגיע בשעות שאתה עובד. אנחנו רוצים משנה הבאה שהדוור יגיע בשעות הערב ויתפוס אותך בבית וימסור לך את זה, לא יטרטר אותך לסניף. ויוריד ככה את העומס הגדול מאוד שיש לנו בסניפים ויוריד את זמן ההמתנה בתור. זאת גם התוכנית שמשרד התקשורת התווה לנו, וכולנו מסכימים עליה.
<היו"ר מאיר שטרית:>
איך זה עובד? אני יודע, בדואר אצלי ביבנה, כולם מתלוננים על זה שכוח האדם שלהם על הפנים, קיצצו אותם בחצי, הם לא יכולים לעשות אפילו מה שהם עושים בדואר. איך הם ילכו הביתה? 

<הרצל בר-מג:>
יבנה היא גם לא כל כך מייצגת משום ששם יש מרכזי חלוקה.
<היו"ר מאיר שטרית:>
זה אני הקמתי. אגב, רעיון מרכזי החלוקה זה רעיון שלי פרטי כשהייתי ראש עיריית יבנה.

<הרצל בר-מג:>
כשהיית ראש עיר.
<היו"ר מאיר שטרית:>
אני יזמתי את הרעיון של הקמת מרכזי חלוקה במקום לטרטר את האנשים לדואר. הניסוי נעשה ביבנה, עם ציפורי, זכרונו לברכה – למה זכרונו לברכה, הוא חי, נכון? מרדכי ציפורי.
<אתי בנדלר:>
אני לא יודעת. הוא היה מנכ"ל הביטוח הלאומי.

<היו"ר מאיר שטרית:>
הוא היה שר התקשורת. הוא לא היה מנכ"ל ביטוח לאומי.

<הרצל בר-מג:>
אחרי שהוא היה שר התקשורת הוא היה מנכ"ל הביטוח הלאומי.
<היו"ר מאיר שטרית:>
באמת? ציפורי? זה חדש לי, אני לא זוכר. אבל ציפורי היה סגן שר הביטחון, אחר כך היה שר התקשורת, ואתו עשיתי את הרעיון הזה של מרכזי חלוקה, אני יזמתי את זה ביבנה.
<הרצל בר-מג:>
נכון. אני יכול להעיד. הייתי אז בדואר, ואני יכול להעיד. 

<אתי בנדלר:>
הוא בחיים.

<היו"ר מאיר שטרית:>
אני שמח. הוא איש טוב.

<ברוריה מנדלסון:>
זה סגולה לחיים ארוכים, זה בסדר.

<הרצל בר-מג:>
אז אנחנו לאחרונה אחרי משא ומתן ארוך ומתיש, הגענו להסכמה עם העובדים ועם ההסתדרות, שהם יחלקו 90% מהרשומים בבית הנמען כדי לא לטרטר את - - -
<היו"ר מאיר שטרית:>
מה יוצא מזה לעובדים? הם יקבלו תוספת שעות או מה? זה הרעיון?
<הרצל בר-מג:>
הם יישארו בעבודה. אחרת החברה שלנו הייתה מתמוטטת ומגיעה לחדלות פירעון. אגב, הסכנה עדיין קיימת.
<היו"ר מאיר שטרית:>
אז למה אתם לא מעלים את מחיר הבול?
<הרצל בר-מג:>
אני מקווה שהולכים לעשות את זה בקרוב.

<היו"ר מאיר שטרית:>
תכפילו את מחיר הבול, אז יהיה לכם יותר כסף.
<אתי בנדלר:>
הם לא רשאים לעשות את זה.

<הרצל בר-מג:>
אנחנו לא רשאים לקבוע את מחיר הבול.
<היו"ר מאיר שטרית:>
אז מי שרשאי.

<הרצל בר-מג:>
אז הוא הולך לעשות את זה. לפחות כך הובטח לנו.

עכשיו, מה שאנחנו עושים עכשיו ישיג בדיוק את הפעולה ההפוכה. אנחנו לא נצליח למסור 90% מהרשומים בבית, משום שעכשיו כאשר הנמען יודע שהוא יכול לדעת על-ידי זה שהוא נמנע מלקבל את דבר הדואר - - -
<היו"ר מאיר שטרית:>
אז הוא יגיד לדוור: אני לא רוצה לקחת.

<ברוריה מנדלסון:>
בדיוק. זה יהיה "לא נדרש", או "סרב לקבל".
<היו"ר מאיר שטרית:>
"סרב לקבל" זה טוב.

<הרצל בר-מג:>
לא, זה לא "סרב לקבל", "סרב לקבל" זה פשוט. הוא פשוט לא יפתח את הדלת, ובאמצעות הפעולה הזאת הוא יוכל לקבל הודעה ממי זה, עד היום הוא לא קיבל הודעה ממי זה, ורק אז הוא יוכל להחליט אם הוא לוקח. ואז זה יוריד לנו את אחוז המסירה.
<היו"ר מאיר שטרית:>
אני רוצה להבין. אם הוא מסרב לפתוח את הדלת, מה אז הדואר עושה?
<הרצל בר-מג:>
הוא לא מסרב, הוא לא פותח את הדלת.

<היו"ר מאיר שטרית:>
הוא לא פותח את הדלת. ואז מה עושה הדוור?

<הרצל בר-מג:>
הדוור משאיר לו הודעה: קיבלת דבר דואר רשום, היום הוא לא כותב לו ממי, מחר הוא יכתוב לו שזה מעורך-דין כך וכך שמזמין אותו למשפט.
<היו"ר מאיר שטרית:>
על ההודעה שהדואר משאיר לו כשהוא לא פותח לו את הדלת - - -
<הרצל בר-מג:>
היום או אחרי החוק?
<לאה ורון:>
זה מה שעשתה הוועדה בחוק.

<היו"ר מאיר שטרית:>
לא, רגע. בהודעה עצמה כתוב מי שלח, נכון?

<הרצל בר-מג:>
היום לא.

<לאה ורון:>
עד היום זה לא היה רשום. משייכנס החוק לתוקף זה רישום פרטי השולח על פרטי דואר רשום.

<היו"ר מאיר שטרית:>
זאת אומרת, בהודעה עצמה יהיה כתוב, לפי החוק החדש, מי שולח.
<הרצל בר-מג:>
נכון.

<אתי בנדלר:>
אלא אם כן זה מדינת ישראל.
<היו"ר מאיר שטרית:>
ברור לי.

<אתי בנדלר:>
אבל גם יהיה כתוב שם שאם לגבי דבר הדואר יש חזקת מסירה, זה גם יופיע בהודעה.

<אלידור בליטנר:>
יהיה כתוב: מדינת ישראל, בהנחה שזה אחד מהמוסדות.

<היו"ר מאיר שטרית:>
ברור לי. אני מדבר על-פי החוק. מחר מתחיל החוק לעבוד, וכל אלה שפטורים – פטורים, מי שלא פטור, על הדואר תהיה הודעה ממי נשלח. הדוור הולך הביתה, ההוא לא פותח את הדלת. מה הדוור עושה עכשיו?

<הרצל בר-מג:>
משאיר לו הודעה, שיש לו דבר דואר רשום, שיבוא לסניף, וכותב לו ממי ההודעה הזאת. 

<היו"ר מאיר שטרית:>
זה מה שאני שואל. החוק מחייב אותו לכתוב ממי ההודעה הזאת?

<הרצל בר-מג:>
לא רק ממי – ממי, אם יש לו מיופה כוח, מי המיופה כוח, את הכתובת המלאה שלו, ואם יש חזקת מסירה. את כל זה הוא צריך לכתוב לו.
<לאה ורון:>
שם השולח, ואם דבר הדואר נשלח בידי השולח כמיופה כוח של אדם אחר – גם שמו של האדם שייפה את כוחו, ואולם אם דבר הדואר נשלח בידי המדינה ומסודותיה, יירשם בשם השולח "מדינת ישראל". זה סעיף שהתקבל.
<הרצל בר-מג:>
אז נכון, נאמר פה בצדק שזה יעמיס הרבה עבודה על הדוור. ועכשיו, העבודה הזאת תוכפל. מדוע? משום שבשנה הבאה אנחנו הולכים לחלק יום כן, יום לא. זאת אומרת, שהדוור, בכל יום נתון, יהיה לו לחלק פי שניים דברי דואר רשומים, והוא יצטרך למלא פי שניים טפסים כאלה.
עכשיו, ונוסף על כך, במקום שעכשיו נחלק יותר דברי דואר רשומים בבתים, נצטרך לקרוא הרבה יותר לאנשים לסניפים.
<אתי בנדלר:>
למה?
<הרצל בר-מג:>
כי רק כך הנמען יוכל לדעת מי שלח לו את הדואר.

<אתי בנדלר:>
אבל ברגע שהוא יראה בהודעה שזה ממדינת ישראל ושיש חזקת מסירה, הוא כך וכך לא יבוא. אם אתה אומר שהמניע שלו לא לפתוח את הדלת זה הסכנה שיש שם קנס לצורך העניין הזה או הזמנה למשפט, אז ברגע שהוא יראה את ההודעה ויראה שזה העניין אז הוא גם לא יבוא, אז הוא לא יגיע לסניף הדואר.
<היו"ר מאיר שטרית:>
הרצל, אני רוצה לתקן אותך. קודם כול, אני רוצה לומר לך שאני לא יכול היום להכניס בכלל רשויות מקומיות. זה לא בא בחשבון, כי זה לא נושא הדיון. ההשגה שהוגשה, שעליה פתחנו את החוק לדיון, היא רק על נושא אחד: מה זה "המדינה ומוסדותיה"? רשות מקומית היא לא מדינה. לכן אני יכול לדון רק במוסדות המדינה. 
<הרצל בר-מג:>
היום בהגדרה יש גם את הרשויות המקומיות. בהגדרה של המדינה.
<היו"ר מאיר שטרית:>
לא, בחוק לא קיים. ההערה על החוק לדיון, הרצל, מבחינה משפטית, אני יכול לדון רק בנושא "המדינה ומוסדותיה". לכן רָשות לא בא בחשבון, אני לא יכול לדון ברשות כי היא לא קיימת בכלל בהשגה, ההשגה שהוגשה היא לגבי "המדינה ומוסדותיה". והשאלה, כשמדברים על "המדינה ומוסדותיה", אני מבין שאתם רוצים להכניס בתי-המשפט ובתי-דין שהיום לא קיימים.

<הרצל בר-מג:>
לא אנחנו רוצים.
<היו"ר מאיר שטרית:>
המדינה רוצה להכניס. לפי דבריך, אתה בעד.

<הרצל בר-מג:>
אני בעד, כן.
<היו"ר מאיר שטרית:>
אם אתה רוצה, לא אכניס אותם. בבקשה. אני, אגב, בעד זה שלא יכניסו אותם. 
<הרצל בר-מג:>
אני לא ביקשתי.
<היו"ר מאיר שטרית:>
שלא יהיו פטורים, כי אנשים הכי מפחדים מבתי-משפט והוצאה לפועל.

<הרצל בר-מג:>
אבל שיהיה ברור, אלה שלא יהיו בפנים, יהיה להם שיעור החזרה גבוה מאוד של דברי דואר רשומים, ויבואו אלינו בטענות, כמו שקורה היום.
<היו"ר מאיר שטרית:>
למה אליכם? מה אתם אשמים?
<הרצל בר-מג:>
לא, כי אנחנו ספק הדואר שלהם. הם פשוט יגידו לנו: אנחנו עוזבים אתכם.
<היו"ר מאיר שטרית:>
ומה הם יעשו?

<הרצל בר-מג:>
הם יעברו לשליחים פרטיים.
<היו"ר מאיר שטרית:>
ומה השליחים הפרטיים ימסרו? גם הם יצטרכו לשים את ההודעה, לא? או שזה לא חל עליהם?

<הרצל בר-מג:>
הם גם צריכים, אבל אני לא רואה את משרד התקשורת אוכף את זה עליהם כמו שהוא יכול לאכוף את זה עלינו. ואני חושב שבסופו של דבר המדינה, שכרה יצא בהפסדה, משום שאם באמת מספר דברי הדואר הרשומים אצלנו יקטן, אז העלויות נשארות אותו דבר ואנחנו נצטרך להעלות את המחיר. שלא לדבר על כך שהשולחים הגדולים, התפקוד שלהם ייפגע. מה אתה חושב, שאזרח לא יידע אחרי חודשיים שכשכתוב מדינת ישראל זה כנראה רשות האכיפה והגבייה?
<היו"ר מאיר שטרית:>
בטח שהוא יידע.

<אלידור בליטנר:>
הוא יידע, וטוב שהוא יידע. 

<הרצל בר-מג:>
אז אתה תראה ששיעור המסירה ירד בצורה משמעותית, והתפקוד של הגופים האלה ייפגע. אנחנו מכירים את זה מניסיון.
<היו"ר מאיר שטרית:>
זה לא מספיק שדוור בא הביתה ומשאיר את המכתב והולך, ואומר מסרתי? רק חזקת מסירה אדם צריך להחתים פה?
<אלידור בליטנר:>
בדין הפלילי יש חזקת מסירה - - -
<הרצל בר-מג:>
לא, היום אם אתה או אפילו העוזרת בבית, אז הוא יכול לתת לעוזרת, לבן. 

<היו"ר מאיר שטרית:>
הוא לא יכול להשאיר את זה בתיבת הדואר?

<הרצל בר-מג:>
לא, זה אסור, כי צריך לתת. אבל אני אומר: הרי אם משנה הבאה אנחנו הולכים לחלק 90% רשומים הביתה, אז אי-אפשר לחכות עם זה? לראות, אם אנחנו מחלקים 90% הביתה, אז לא צריך את זה יותר, כי הרי המטרה היא למסור את דבר הדואר הרשום. זאת המטרה, זאת התכלית גם של הצעת החוק. ועכשיו היא פועלת בדיוק ההפך, בדיוק בניגוד לעניין הזה.
<היו"ר מאיר שטרית:>
כן, אבל הממשלה תמכה בחוק הזה.
<אתי בנדלר:>
זה הצעת חוק ממשלתית, אדוני, מה זה היא תמכה?

<הרצל בר-מג:>
אני יכול להתווכח עם הממשלה?

<היו"ר מאיר שטרית:>
גם אני לא, אז יש לנו בעיה.

<אתי בנדלר:>
והצעת החוק אושרה. 

<הרצל בר-מג:>
אני יכול לתת לה את ההצעה המקצועית הכי טובה.
<היו"ר מאיר שטרית:>
את הוויכוח הזה, הרצל, היה צריך לעשות בחוק המקורי.
<אתי בנדלר:>
עשינו. ועמדתם לא התקבלה.

<היו"ר מאיר שטרית:>
שר הדואר בוועדת שרים לא היה יכול להגיד: אני לא מסכים לזה?

<ברוריה מנדלסון:>
אבל שר התקשורת - - -

<לאה ורון:>
הגיש את הצעת החוק.
<היו"ר מאיר שטרית:>
תודה רבה.

<ברוריה מנדלסון:>
נשקלו הדברים, אוזנו הדברים. ואנחנו חושבים שהצעת החוק הזאת מאזנת מול כל האינטרסים.

<היו"ר מאיר שטרית:>
את מי את מייצגת?

<ברוריה מנדלסון:>
את משרד התקשורת, את השר שהגיש את הצעת החוק.
<היו"ר מאיר שטרית:>
זאת אומרת, משרד התקשורת בעד זה?

<ברוריה מנדלסון:>
כן, בהחלט, זו הצעת חוק שלנו.

<היו"ר מאיר שטרית:>
אז אני שואל: לא היה אכפת לכם מהצרות של הדואר?

<ברוריה מנדלסון:>
בהחלט אכפת לנו. המשרד שוקל, הרצל מודע לזה, בכובד ראש. המשרד שומע את כל הטענות של חברת הדואר, הגענו להסדרים עם החברה, ואנחנו מאמינים שלא כצעקתה, ותבוא ברכה לתושבי ולאזרחי המדינה, שהם יידעו מי שולח להם את הדואר, ויקל עליהם מאוד לכלכל את צעדיהם מתי ואיך להגיע לסניף.
<הרצל בר-מג:>
אדוני היושב-ראש ייכבד ויפתח את הפרוטוקולים של הוועדה הזאת משנת 2004. ישבתי אני עצמי אז, רבתי עם כולם, והסברתי שבצורה הזאת החברה הזאת תגיע לעברי פי פחת, והיא תתמוטט, היא תקרוס. אז לא קיבלו.
<היו"ר מאיר שטרית:>
גם ככה הגיעה לעברי פי פחת.

<הרצל בר-מג:>
לא, בגלל שלא קיבלו את מה שאמרתי וחוקקו חוקים שהם בלתי אפשריים.
<לאה ורון:>
זה לא מה שאומר דוח ועדת רייך, אבל לא חשוב.
<הרצל בר-מג:>
עכשיו זה קורה שוב. אני מבטיח שבפעם הבאה לא אהיה, אני כנראה מבוגר מדי, וזה מה שיקרה.

<היו"ר מאיר שטרית:>
הרצל, בוא אדווח לך מה אומרים העובדים של הדואר ביבנה. אני מדבר מהשטח, מביא לך אנשים מהשטח.
<הרצל בר-מג:>
כן, אני יודע, אני מקבל את התלונות.

<היו"ר מאיר שטרית:>
העובדים שם מיואשים לגמרי, ממנהל הדואר ומטה כולם מיואשים.
<הרצל בר-מג:>
בצדק.

<היו"ר מאיר שטרית:>
הם אומרים שבדואר בכלל לא מתחשבים בעובדים למטה. אני עכשיו לא פותח את הדיון מחדש, אני מספר לך מה אומרים העובדים. לוקחים מנהלים בכירים שמקבלים הון עתק במשכורת, ובמקום לקצץ במנהלים הבכירים חותכים את המסכנים מלמטה.

<לאה ורון:>
זה מה שאמר דוח רייך.

<היו"ר מאיר שטרית:>
מכל מנהל אחד אפשר היה להחזיק עוד עשרה עובדים, אם היה פחות ניהול. יש יותר מדי ניהול בדואר. צריך מנהל אחד שיעשה סדר, לא מיליון מנהלים. אני אומר לך מה שאומרים העובדים. והאמת היא, כשאני בא לדואר, ואני הולך לדואר לפעמים בשביל לקחת דואר שלי, עוד לפעמים מתייחסים אלי קצת בפרוטקציה. אני עומד איפה שמוסרים את המכתבים הרשומים, כשאני מגיע, אני הולך ישר, לא מחכה בתור, לא לוקח מספרים, והם רואים אותי, ניגשים ונותנים לי את הדואר. מכבדים אותי ביבנה, יש לי קשרים ביבנה.
<הרצל בר-מג:>
השאלה אם אפשר גם להציג את העובדות. חברת דואר ישראל מחזיקה הכי פחות בכירים מכל החברות הממשלתיות האחרות.

<היו"ר מאיר שטרית:>
זה לא אומר טוב על הדברים האחרים בממשלה.
<הרצל בר-מג:>
רגע, שנייה. הכי פחות. היא גם פיטרה הכי הרבה במהלך השנתיים האחרונות, ולא גייסה אחרים במקומם. ואני יכול להבין את העובדים, כי על העובדים יש היום עומס שהוא בלתי סביר, בגלל מה שאמרתי כרגע.

<היו"ר מאיר שטרית:>
אני מסכים.

<הרצל בר-מג:>
בגלל שאנשים שלא צריכים להגיע לסניפים, קוראים להם לסניפים. הצעת החוק הזאת רק תגביר את הבעיה הזאת, לא תסדיר אותה.
<היו"ר מאיר שטרית:>
הגשתי הצעה לסדר בעקבות השיחה שלי עם עובדי הדואר, לדון במצב הדואר. אבל אלמוזנינו ביקש ממני לדחות אותה, כי היה משא ומתן מאוד רגיש, אז דחיתי אותה באמת. אבל המצב הוא באמת רע בסניפים, אני אומר לך.
אבל תראו, חברים, אני לא יכול לפתוח היום רשויות מקומיות, אני לא יכול להיכנס לזה. הדבר היחידי, אני מבין שאתם בעד הכנסת בתי-משפט ובתי-דין לפטור. זה מה שאתם אומרים בעצם.

<הרצל בר-מג:>
כן.

<היו"ר מאיר שטרית:>
אבל אני שואל: למה תאגיד בפנים?

<אתי בנדלר:>
תאגיד לפי דין.

<היו"ר מאיר שטרית:>
למה תאגיד לפי דין?

<הרצל בר-מג:>
לא אותי אתה צריך לשאול. זה לא אנחנו, אתה צריך לשאול את המדינה.

<אלידור בליטנר:>
שלום, אני עורכת-דין אלידור בליטנר ממשרד המשפטים. בהקשר של מדינת ישראל, הרעיון היה ליצור cover מספיק גדול של גופים של המדינה, כך שלגבי גופים כגון: רשות האכיפה והגבייה ובתי-המשפט, שלגביהם אין חזקת מסירה - - -

<היו"ר מאיר שטרית:>
רשות האכיפה והגבייה היא יחידת סמך, היא לא תאגיד.
<אלידור בליטנר:>
נכון.

<היו"ר מאיר שטרית:>
למה ביטוח לאומי פטור מרישום שהוא שולח?

<אלידור בליטנר:>
כי אנחנו רוצים ליצור כאן cover מספיק גדול, כדי שלא יהיה ברור שכתוב לך "מדינת ישראל" זה מההוצאה לפועל. ואז באמת לא תגיע לאסוף את דבר הדואר שלך.
<היו"ר מאיר שטרית:>
אם מכניסים בתי-משפט, אז אין לך בעיה.

<אתי בנדלר:>
אין מחלוקת לגבי בתי-משפט, בתי-דין. 
<היו"ר מאיר שטרית:>
זה אני מקבל. למה תאגיד?

<אתי בנדלר:>
חבר הכנסת שטרית שואל עכשיו מדוע להגדרה מדינה - - - 
<היו"ר מאיר שטרית:>
מגן דוד אדום, יד ושם, מכון התקנים, אקדמיה ללשון עברית, המוסד לביטוח לאומי.
<ברוריה מנדלסון:>
אני חושבת שהחשש הוא לא כזה. הגופים האלה, מכון התקנים, בדרך כלל לא שולחים דואר רשום לאנשים, אז החשש הוא לא באמת – רוב הגופים האלה הם לא גופים ששולחים ביום-יום דואר רשום.
<היו"ר מאיר שטרית:>
נכון. אז למה להכניס את זה?

<אלידור בליטנר:>
כדי להגדיל את ה-cover. זו התשובה. כדי שבעצם בסופו של דבר תחת "מדינת ישראל" לא יהיה רק רשות האכיפה והגבייה או רק בתי-המשפט, אלא כדי שיהיה cover יותר גדול של גופים.
<הרצל בר-מג:>
כדי לבלבל את הנמען. זה נראה רע מכל כיוון שמסתכלים על זה.
<אתי בנדלר:>
אני רוצה לומר משהו, אדוני. בהצעת החוק הממשלתית דובר רק על "המדינה ומוסדותיה". העליתי את השאלה למה הכוונה במילים "המדינה ומוסדותיה". צמד המילים האלה "המדינה ומוסדותיה" מופיעים במספר חיקוקים, לרבות בחוק הדואר עצמו – איפה בחוק הדואר עצמו? מיד אגיד.
<פרלי שר:>
בהגדרה של גוף ציבורי.
<אתי בנדלר:>
רגע, מיד אתייחס לזה. אבל בחקיקה חדשה, ודאי בחקיקה כזאת שמוטלת חובה, חשבתי שראוי היום, והדבר נעשה במשך השנים האחרונות, להגדיר למה הכוונה כשמדברים "המדינה ומוסדותיה". ואז זה היה די באופן ספונטני. אני שאלתי למשל מה עם תאגיד שהוא גם בדין, אז אמרו: תכניסי גם אותם לעניין הזה.
אני מוכרחה לומר שבהגדרה "גוף ציבורי" בחוק הדואר יש שלוש קטגוריות. קטגוריה אחת זה "המדינה ומוסדותיה". קטגוריה אחרת היא רשות מקומית או תאגיד עירוני, והקטגוריה השלישית היא תאגיד שהוקם בחוק. זאת אומרת, לפי חוק הדואר לא מתייחסים לתאגיד שהוקם בחוק כאל "המדינה ומוסדותיה".

וכאן, יחליט אדוני את אשר יחליט כמובן, לאחר שהוא ישמע את טענות הצדדים, אבל ההכללה של תאגיד שהוקם בחוק כחלק מ"המדינה ומוסדותיה" נעשה, אני חושבת, בלי מחשבה תחילה במהלך הדיון. אני צודקת או לא?

<ברוריה מנדלסון:>
אני לא מסכימה.

<אתי בנדלר:>
אתם לא חשבתם. אתם באתם עם "המדינה ומוסדותיה". לא הצעתם מלכתחילה לכלול תאגיד שהוקם בדין כגוף שיהיה פטור מציון שם השולח. 
<ברוריה מנדלסון:>
את צודקת, אבל הכוונה שלנו הייתה לכלול בפנים גם לדוגמה את המוסד לביטוח לאומי. זו הייתה הכוונה. את צודקת שלא הגדרנו נכון ומדויק, והערת הערה לגמרי נכונה: למה התכוונתם. ולכן כשגיבשנו יחד את הנוסח הכללנו את זה בפנים, והמדינה, או אם אני מייצגת את הממשלה, אנחנו סבורים שנכון כן להכניס אותם לתוך ההגדרה, וזאת הייתה הכוונה שלנו.
<היו"ר מאיר שטרית:>
למה?

<ברוריה מנדלסון:>
כי באיזון שעשינו, ושישבנו עם הגופים השונים, חשבנו שנכון גם לגופים האלה לתת, במירכאות, את הפטור ולרשום רק "מדינת ישראל".
<היו"ר מאיר שטרית:>
למה? אני שואל, מתוך, אני קורא פה, יש פה איזה 60-50.

<ברוריה מנדלסון:>
מתוך שיקול של כמות הדואר שתתקבל, באיזונים השונים, כמו שהעלו פה.
<היו"ר מאיר שטרית:>
יש פה 60 רשויות שונות, 60 תאגידים.

<ברוריה מנדלסון:>
נכון. כמה מהם שולחים דואר רשום באופן שוטף לאזרחים?
<היו"ר מאיר שטרית:>
רגע, הם לא שולחים. מתוך ה-60 האלה אני רואה רק שני מוסדות שבכלל יש סיכוי שאנשים אולי יסרבו לקבל, שזה בנק ישראל והמוסד לביטוח לאומי, למרות שבנק ישראל הוא מאוד שולי.
<קריאה:>
הוא לא שולח דואר רשום.

<היו"ר מאיר שטרית:>
יפה, אז זה רק המוסד לביטוח לאומי. כל ה-60 האחרים – מגן דוד אדום, המוסד לבטיחות ולגהות, המוסד להשכלה גבוהה, האקדמיה הלאומית הישראלית למדעים, רשות הטבע והגנים, המועצה לענף הלול, רשות השידור – כבר לא רלוונטי, אין אגרה יותר – המועצה להסדר ההימורים בספורט, רשות ניירות ערך, יד בן צבי, המועצה לייצור צמחים ושיווקם, קרנית, בית דוד בן גוריון, המכון למורשת דוד בן גוריון, רשות שדה התעופה, רשות לשיקום האסיר, פיתוח ירושלים, מלחמה בסמים, רשם העתיקות – את מי זה מעניין?

<ברוריה מנדלסון:>
אז מה החשש הגדול?
<היו"ר מאיר שטרית:>
למה לפטור אותם? רק בשביל הביטוח הלאומי.

<אתי בנדלר:>
אני גם רוצה לשאול, אם אין בזה משהו קצת מטעה, שכל אחד מהגופים האלה, למשל כשם השולח, הרי צריכים במקרה הזה לציין את שם השולח – מדינת ישראל. האם נכון לצורך העניין הזה, שרשות ניקוז כרמל, אני סתם, תכתוב כשם השולח "מדינת ישראל"?

<היו"ר מאיר שטרית:>
רשות ניקוז ירקון, קישון?

<אתי בנדלר:>
האם באמת מדינת ישראל היא השולחת במקרה הזה?
<אלידור בליטנר:>
אם יורשה לי, קודם כול, ההגדרה של "מדינת ישראל" כאן זה לעניין סעיף זה. והרעיון זה לא רק מתן פטורים למוסדות האלה, אלא הרעיון הוא ליצור כאן רשימה מספיק ארוכה של מוסדות, כך שזה לא יהיה, כשאתה מקבל "מדינת ישראל", יהיה לך ברור שזה רשות האכיפה והגבייה או בית-המשפט, ואז באמת לא תגיע לקחת את זה.
<היו"ר מאיר שטרית:>
אנשים יחכו לקבל דואר מרשות הניקוז איילון?
<אלידור בליטנר:>
חשוב שבמקרים האלה אין חזקת מסירה. בהבדל מהדין הפלילי, אין במקרים האלה חזקת מסירה. אנחנו רוצים שאנשים יגיעו לאסוף את דברי הדואר שמגיעים מההוצאה לפועל או מבית-המשפט.
<הרצל בר-מג:>
יש לנו פה הודאה רשמית של המדינה, שכאשר רושמים את שם השולח, הוא לא יבוא לקחת. וזה נכון לגבי כולם.
<אלידור בליטנר:>
זה לא הודאה רשמית. אנחנו לא רוצים כאן ליצור עיוות בתמריצים של אנשים להגיע לדואר.
<היו"ר מאיר שטרית:>
הרצל, אני רוצה לומר לך, אתה צודק שאנשים אולי לא רוצים לקחת, הם חושבים שזה קנס אז הם לא לוקחים. הבעיה היא שאם אתה לא לוקח קנס, מה שקורה לקנס בהמשך, גם אם קיבלת או לא קיבלת, אחרי שלושה חודשים מוסיפים 50%, ואחריו כל חצי שנה עוד 6%. 
זה אגב אחרי שאני ביטלתי את ההכפלות של הקנס הרגיל, אתה זוכר? היו כל שלושה חודשים מכפילים וכל שנה מכפילים שוב. אני אז ביטלתי בחוק וגם נתתי מבצע, שכולם שילמו, המדינה גבתה אז 720,000,000 שקל, כולם לקחו את הקנסות אז. כולם. כי רצו לגמור ולשלם.
אגב, לצערי, הכנסת התפזרה. הגשתי חוק שבוע שעבר שקובע, היום כשאתה מאחר שלושה חודשים לשלם, מוסיפים לך 50% על הקנס. הגשתי חוק שאומר שאם אתה משלם תוך 14 יום, תשלם רק 50% על הקנס. חתמו לי 68 חברי כנסת.

<אתי בנדלר:>
אגב, הצעת חוק כזאת כבר התקבלה בדיון מוקדם בכנסת הקודמת, ואיכשהו - - -
<היו"ר מאיר שטרית:>
ומתה.

<אתי בנדלר:>
ומתה.

<היו"ר מאיר שטרית:>
חתמו לי 68 חברי כנסת. לצערי, הכנסת התפזרה, היינו מעבירים את זה בצ'יק. וחבל, כי זה נותן תמריץ גדול מאוד לאנשים לשלם. 
אבל אני רוצה לומר לכם, חברים, אני רוצה לסכם. בואו נגמור את הדיון. שמעתי אתכם. אני מקבל את העמדה לגבי בתי-משפט ובתי-דין, אני חושב שזה נושא שמרתיע את האנשים ולא ייקחו אם יראו שזה בתי-משפט או הוצאה לפועל. אני מוריד את המילה "תאגיד שהוקם לפי דין" – לא צריך את זה.

<ברוריה מנדלסון:>
אז נבקש שלפחות המוסד לביטוח לאומי ייכנס.
<היו"ר מאיר שטרית:>
לא, הפוך. בדיוק אני רוצה שהמוסד לביטוח לאומי לא ייכנס לשם. אין שום סיבה שאנשים לא יראו שהמוסד לביטוח לאומי שולח להם דואר – לטוב או לרע. ביטוח לאומי שולח גם דברים טובים, שולח גם קצבאות וצ'קים. לכן אני בדיוק לא רוצה שביטוח לאומי יהיה שם. מכל הרשימה הזאת נראה לי שזה קמופלאז' בשביל להכניס את הביטוח הלאומי – לא, לא צריך את זה. לכן נוריד תאגיד לפי דין, זה לא מוסדות המדינה ולא צריך את זה. 
נצביע. מי בעד? פה אחד. מי נגד? אף אחד. 
הצבעה

בעד התיקון בחוק – פה אחד
התיקון, בכפוף לשינויים, אושר.

<היו"ר מאיר שטרית:>
חברים, התיקון בחוק מאושר.
<אתי בנדלר:>
אתם רוצים הסתייגות? יהיה לכם שר שיחתום על ההסתייגות, אם אתם רוצים?
<היו"ר מאיר שטרית:>
לא צריך. לא תעבור הסתייגות בכנסת.

<ברוריה מנדלסון:>
את יודעת את המצב שלנו. לא יודעת.
<אתי בנדלר:>
תביני רק שאני צריכה להכין את זה מיד. אני יודעת שלא תעבור הסתייגות.
<היו"ר מאיר שטרית:>
חבל לכם. אני נותן לכם עצה כמי שמכיר את הכנסת. אין טעם, כי אחרת החוק ייתקע כולו.

<ברוריה מנדלסון:>
אין מה להגיש הסתייגות.
<היו"ר מאיר שטרית:>
אין טעם, עדיף להעביר את החוק כמו שהוא. ואני מאחל לדואר הצלחה רבה ברפורמה שאתם עושים.
<ברוריה מנדלסון:>
רק רגע, יש לנו עוד סעיף, סעיף תחילה.

<היו"ר מאיר שטרית:>
כן, יש עוד סעיף אחד.

<אתי בנדלר:>
סעיף תחילה.
<היו"ר מאיר שטרית:>
ממתי אתם רוצים להתחיל את החוק? כמה זמן ייקח לכם להיערך?
<הרצל בר-מג:>
אני רוצה לומר ככה: כדי להיערך לזה רוצים לפתח תוכנה שתאפשר לנו לקבל, לפחות מהלקוחות הגדולים, באופן ממוחשב את הפרטים של השולח גם, מה שלא קיים היום, כדי שלא נצטרך למלא את זה. זה ייקח לנו זמן, משום שאנחנו במהלך השנה הקרובה שתתחיל ב-1 בינואר צריכים לפתח כמה מערכות שהרפורמה כופה עלינו. ויה לנו מאוד קשה להתמודד עם שני הדברים האלה יחד. 

סיבה נוספת: הרפורמה, כפי שאמרתי, כוללת בתוכה שינוי יסודי בסדרי חלוקת הדואר. ומהרגע שהיא תתחיל, דוור יצטרך לחלק פי שניים רשומים ממה שהוא מחלק היום. אני חושב שאנחנו צריכים זמן. הזמן הזה דרוש לנו קודם כול כדי להיערך לרפורמה עצמה. עכשיו, להוסיף גם את זה, זה יהיה ממש נטל שיהיה לנו קשה מאוד - - -
<היו"ר מאיר שטרית:>
כמה זמן אתם צריכים?

<הרצל בר-מג:>
אנחנו רוצים לפחות שנה.
<היו"ר מאיר שטרית:>
מה עמדת המדינה?

<ברוריה מנדלסון:>
חשבנו שחצי שנה זה מספיק, הגורמים המקצועיים אצלנו במשרד.
<הרצל בר-מג:>
הגורמים המקצועיים לא התחשבו - - -
<היו"ר מאיר שטרית:>
אם נלך על פשרה, תשעה חודשים, תוכלו לחיות עם זה, שני הצדדים?

<ברוריה מנדלסון:>
אני כן.

<היו"ר מאיר שטרית:>
אתה יכול לחיות עם זה – תשעה חודשים? 

<הרצל בר-מג:>
תראה, זה לא עניין של מיקוח. אני חושב שפשוט לא נעמוד בזה.
<היו"ר מאיר שטרית:>
תראה, אני אומר לך, כמי שמכיר את המחשבים ואת פיתוח התוכנה: אם יש תוכנה ואפשר לפתח אותה, זה לוקח חודש גג, התוכנה. הבעיה היא היישום שלה, קניית מכשירים וציוד. אני מבין את זה, לכן אני אומר לך תשעה חודשים. הם רוצים חצי שנה, אתה רוצה שנה, אני דרך מפ"איניקית הולך תשעה חודשים, חצי דרך.
<הרצל בר-מג:>
מה שתקבע. אבל אני אומר לך שלהערכתי לא נעמוד בזה.
<היו"ר מאיר שטרית:>
עשרה חודשים.

<הרצל בר-מג:>
בסדר.

<היו"ר מאיר שטרית:>
קבענו, עשרה חודשים. אתה רואה, פשרה, לא צריך לריב. אם ראש הממשלה היה עושה פשרות, לא היינו בבחירות.
<אתי בנדלר:>
אולי, אדוני, במקום עשרה חודשים, תקבע תאריך, 1 באוקטובר או משהו כזה.
<היו"ר מאיר שטרית:>
מאה אחוז.

<אתי בנדלר:>
ב-1 באוקטובר, כדי שלא יצטרכו - - -

<היו"ר מאיר שטרית:>
בדיוק. החל מה-1 באוקטובר – החל מה-10 באוקטובר, זה יום ההולדת שלי.

<אתי בנדלר:>
10 באוקטובר 2015.
<לאה ורון:>
והדואר יזכור להתקשר ולברך, כי אנחנו לא נזכור.
<היו"ר מאיר שטרית:>
ואני לוקח את כל הקנסות ומשלם אותם מיד, כי אסביר לך למה אנשים כן ייקחו בסוף. תראה, מי שלא לוקח קנס נגיד – מה?

<אתי בנדלר:>
עורכת-דין מנדלסון מבקשת להעיר לגבי שם השולח.
<היו"ר מאיר שטרית:>
שנייה אחת. הרצל, אסביר לך למה אנשים כן ייקחו בסוף, בניגוד לחשש שלכם. תראה, כשאדם לא לוקח קנס, מצבו מסתבך יותר. קודם כול, אם זה קנס תעבורה, הוא גדל, כל הזמן גדל. דבר נוסף, הרשות, כשהיא לא מקבלת אחר כך הסבר, מה עושות הרשויות המקומיות היום? לצערי, אני אומר בצער, הם מעקלים כל החשבונות של אנשים בגלל קנס של 100 שקל שהוא לא משלם. כי הוא לא משלם, שולחים לו עיקול, כבר לא שולחים לו הודעת דואר רשום. 
ואם הוא לא משלם, לוקחים עורך-דין, יש משרדים ענקיים של הוצאה לפועל, של עורכי-דין – תאמין לי, אני מכיר את חלקם – שכל עיסוקם זה לגבות כסף מאנשים. אתה מקבל קנס 100 שקל, העורך-דין שולח לך: אם לא תשלם, אנחנו מגישים להוצאה לפועל, מוסיפים לך שכר טרחת עורך-דין 1,000 שקל, עכשיו תשלם. והאיש אבוד, כי הטיפול הוא באמת נורא ואיום. 

לכן אנשים בסוף ייקחו, כי הם מבינים שאתה לא יכול להתחמק לנצח. יש כאלה שפשטו רגל –שייקחו, לא ייקחו, הם ממילא לא ישלמו שום דבר ולא יעזור כלום. וגם הם לוקחים את הקנס ולא משלמים אותו. לכן בסוף הדרך אנשים צריכים להבין שכדאי להם כן לקחת ולהתמודד עם זה מהתחלה.
<הרצל בר-מג:>
זה לא רק קנסות אבל. זה גם זימונים, זה גם הודעות.

<היו"ר מאיר שטרית:>
בסדר, אין ברירה. מי שלא מקבל זימון, יסתבך.

<הרצל בר-מג:>
לא, אז יש הרבה שמעדיפים להתחמק כדי שלא ייחשב שהם קיבלו.
<היו"ר מאיר שטרית:>
נכון. מי שלא מקבל זימון בית-משפט ולא מוכן לקחת את הדבר, יבוא אליו בסוף מישהו פרטי הביתה וימסור לו ביד. זה מה שיקרה. בבקשה, את רצית להגיד.

<ברוריה מנדלסון:>
כן. יש לנו הערה שאומנם הדיון הנוסף הוא לא לגביה, אבל רציתי להעלות אותה, ואני רוצה להתייעץ עם היועצת המשפטית של הוועדה אם יש לנו דרך להבהיר את זה או רק להגיד את זה בפרוטוקול. 
בהגדרת "שולח" כתוב שזה אדם המשלם לבעל רישיון בעבור משלוח דבר הדואר הרשום. יש סיטואציה שהתבררה לנו בין הדיון הקודם והדיון הנוכחי, שיש לנו היום עוד גורמים ששולחים דואר רשום חוץ מחברת הדואר. גם המתחרים של חברת הדואר שולחים דואר רשום, אבל במקרים מסוימים שהם לא מסוגלים או לא רוצים או לא יכולים להגיע למקומות מסוימים, הם עושים את זה באמצעות חברת הדואר. כלומר, יש לנו פה שלישיה – יש את הגורם השולח - - 

<היו"ר מאיר שטרית:>
והם משלמים על זה לדואר?

<ברוריה מנדלסון:>
כן. - - את המתחרה ואת חברת הדואר. 

<הרצל בר-מג:>
בוודאי. כי אנחנו גובים מחיר יחסית נמוך לקצות הארץ.
<ברוריה מנדלסון:>
והכוונה הייתה כמובן שהשולח הוא הראשון בחוליה. זאת אומרת, הגורם ששלח את ה - - -

<אתי בנדלר:>
זה ברור שלזו הייתה הכוונה. אז מה אתם מציעים?
<ברוריה מנדלסון:>
להבהיר שגם אם גורם שולח באמצעות בעל רישיון מטעמו, זה שם השולח. הייתה לי איזושהי הצעה, אני לא יודעת אם זה הנוסח – זאת אומרת, זו הכוונה.
<אתי בנדלר:>
אדוני, אני חושבת שמכיוון שמדובר כאן בהבהרה בלבד, לדעתי, של דברים שהיו ברורים במהלך הדיון, אני חושבת שאין מניעה.

<היו"ר מאיר שטרית:>
צריך להבהיר שכוונתנו שזה יכול? 

<ברוריה מנדלסון:>
זה בעצמו או באמצעות בעל רישיון מטעמו.

<אתי בנדלר:>
אדם המשלם לבעל רישיון, בין בעצמו ובין באמצעות בעל רישיון אחר - - -
<ברוריה מנדלסון:>
כן. זאת אומרת, זו הייתה הכוונה שלנו.
<היו"ר מאיר שטרית:>
בהחלט, אני בעד.

<אתי בנדלר:>
הדברים יובהרו.

<ברוריה מנדלסון:>
בסדר.

<היו"ר מאיר שטרית:>
אני בעד זה שזה יחול גם על גורמים פרטיים. אין שום סיבה להפלות את הדואר לרעה.
<הרצל בר-מג:>
לא, היא מדברת שזה יחול עלינו כאשר גורם פרטי מעביר לנו. במקום שהוא יעביר בעצמו, הוא מעביר - - -
<היו"ר מאיר שטרית:>
אבל גם הוא צריך לציין מי השולח, לא?
<הרצל בר-מג:>
כן.

<היו"ר מאיר שטרית:>
אני מציע לכם, אתם צריכים, מי שמעביר לכם דואר כזה, תגבו מחיר יותר גבוה.
<הרצל בר-מג:>
אני לא יכול. המחיר מפוקח, משרד התקשורת קובע אותו, זה שירות אוניברסלי. למה הוא שולח דרכי, המתחרה?
<היו"ר מאיר שטרית:>
רגע, אני יודע מה שאתה אומר, אבל אני אומר את זה עכשיו למשרד התקשורת. תראי, זה לא פייר, אני אומר, ממש לא פייר, בן-אדם פרטי, בשביל לשלוח, לוקח במקום בול של שקל ומשהו, לוקח 10 שקלים. זה לא פייר שמחר הוא נותן את המכתב הזה לדואר, הוא קוטף קופון 9 שקלים ומשלם לו שקל אחד. 
אני חושב שאתם צריכים לעשות תקנה או כלל או לא יודע איך האוצר יעשה את זה, אני הייתי עושה את זה על המקום, תקנה שאומרת: אם גורם פרטי שולח דרך הדואר, הוא ישלם לדואר מחיר פי 5. שיחשוב פעמיים אם כדאי לו לעשות את זה או לא, כי זה לא פייר. כי זה כאילו להעביר את העבודה לדואר, הם גוזרים קופון כבד והדואר עושה את העבודה. זה לא פייר. רוצים להתחרות, שיתחרו כמו בני-אדם, שייתנו באותו מחיר.
<ברוריה מנדלסון:>
אעביר את הדברים לאגף הכלכלה אצלנו במשרד, אבל אני מניחה שזה לא פעם ראשונה שהם שומעים את הטענה והם שוקלים, וועדת רייך שמעה, ובהחלט בתעריפים החדשים שייקבעו לחברה הדבר יילקח בחשבון.
<היו"ר מאיר שטרית:>
סחבת. חברים, צריך מישהו שיחליט. אוקיי.
<לאה ורון:>
הישיבה נעולה?

<היו"ר מאיר שטרית:>
הצבענו על זה? אני מצביע. הצבענו על התיקון.

<אתי בנדלר:>
אדוני, אם כך התיקון, אני רק רוצה לומר, יהיו בעצם שלושה דברים: אחד, להגדרה של "המדינה ומוסדותיה" יתווספו בתי-משפט ובתי-דין. 

<היו"ר מאיר שטרית:>
וירד תאגיד.

<אתי בנדלר:>
וירד תאגיד, יושמט תאגיד לפי דין. 
<היו"ר מאיר שטרית:>
והתחולה תהיה מה-10 באוקטובר.
<אתי בנדלר:>
והתחולה תהיה ב-10 באוקטובר 2015. ונכניס הבהרה גם לגבי ציון שם השולח במקרה שהשולח נעזר בבעל רישיון אחר.
<היו"ר מאיר שטרית:>
מאה אחוז. מי בעד? אני בעד כל התיקונים הללו. מי נגד? אין נגד.

הצבעה

בעד התיקון לחוק – פה אחד
התיקון, בכפוף לשינויים, אושר. 

<היו"ר מאיר שטרית:>
זה מאושר. אני סוגר את הישיבה הזאת.
<הישיבה ננעלה בשעה 11:48.>
